b'\n_START_ARTICLE_\nJurgis Karnavi\xc4\x8dius (1884)\n_START_SECTION_\nBiografija\n_START_PARAGRAPH_\n1908 m. baig\xc4\x97 Sankt Peterburgo universiteto Teis\xc4\x97s fakultet\xc4\x85, 1910 m. \xe2\x80\x93 Sankt Peterburgo konservatorijos dainavimo klas\xc4\x99, 1912 m. \xc5\xa1ios konservatorijos M. \xc5\xa0teinbergo kompozicijos klas\xc4\x99._NEWLINE_1913\xe2\x80\x931914 m. ir 1918\xe2\x80\x931927 m. d\xc4\x97st\xc4\x97 Sankt Peterburgo konservatorijoje, nuo 1923 m. vadovavo jos choro klasei ir student\xc5\xb3 chorui, nuo 1919 m. profesorius. 1914 m. mobilizuotas \xc4\xaf Rusijos kariuomen\xc4\x99, 1916 m. vokie\xc4\x8di\xc5\xb3 paimtas \xc4\xaf nelaisv\xc4\x99 iki 1918 m. gyveno Jozef\xc5\xa1tadte, prie Vienos. Dalyvavo \xc5\xa0iuolaikin\xc4\x97s muzikos asociacijos veikloje, 1925\xe2\x80\x931926 m. jos vadovas. Dainavo ir grie\xc5\xbe\xc4\x97 savo suburtuose vokaliniame ir stygini\xc5\xb3 kvartetuose Sankt Peterburge._NEWLINE_Gr\xc4\xaf\xc5\xbe\xc4\x99s \xc4\xaf Lietuv\xc4\x85 1927\xe2\x80\x931933 m. grie\xc5\xbe\xc4\x97 altu Valstyb\xc4\x97s teatro orkestre, iki 1941 m. dar d\xc4\x97st\xc4\x97 Kauno konservatorijoje, nuo 1938 m. profesorius. Palaidotas Petra\xc5\xa1i\xc5\xabn\xc5\xb3 kapin\xc4\x97se._NEWLINE_S\xc5\xabnus pianistas Jurgis Karnavi\xc4\x8dius (1912\xe2\x80\x932001 m.).\n_START_SECTION_\nK\xc5\xabryba\n_START_PARAGRAPH_\nSuk\xc5\xabr\xc4\x97 dvi operas, keturis baletus, kantat\xc5\xb3, k\xc5\xabrini\xc5\xb3 simfoniniam orkestrui, instrumentini\xc5\xb3 pjesi\xc5\xb3, romans\xc5\xb3, dain\xc5\xb3, muzikos dramos spektakliams._NEWLINE_Redagavo Miko Petrausko oper\xc4\x85 \xe2\x80\x9eEgl\xc4\x97 \xc5\xbeal\xc4\x8di\xc5\xb3 karalien\xc4\x97\xe2\x80\x9c, instrumentavo \xc4\x8ceslovo Sasnausko kantat\xc4\x85 \xe2\x80\x9eBroliai\xe2\x80\x9c ir suk\xc5\xabr\xc4\x97 jai \xc4\xaf\xc5\xbeang\xc4\x85._NEWLINE_Jo estetin\xc4\x97ms pa\xc5\xbei\xc5\xabroms \xc4\xaftakos tur\xc4\x97jo simbolizmas, k\xc5\xabryboje rus\xc5\xb3 klasikin\xc4\x97s muzikos tradicijas nuosaikiai derino su naujovi\xc5\xa1kesn\xc4\x97s rai\xc5\xa1kos harmonija, instrumentuote. Jo sceniniuose k\xc5\xabriniuose nema\xc5\xbeai lietuvi\xc5\xb3 liaudies muzikos motyv\xc5\xb3, vartojo ir kit\xc5\xb3 taut\xc5\xb3 liaudies muzikos intonacijas.'